Mus tilbake etter en måned i verdensrommet
En russisk romkapsel fylt av mus, firfisler og andre smådyr har kommet tilbake til jorden igjen etter å ha tilbrakt en måned i verdensrommet. Det skriver nyhetsbyrået AP. Kapselen landet på et jorde ved byen Orenburg, rundt 120 mil sørøst for Moskva søndag. Mindre enn halvparten av de 53 dyrene som 19. april ble sendt opp i verdensrommet overlevde romfarten, melder russiske nyhetsbyråer. Vladimir Sychov ved Institute of Medical and Biological Problems sier til AP at nok dyr overlevde til at eksperimentet kan kalles vellyket. Eksperimentet skulle teste hvilken effekt blant annet vektløshet hadde på cellestrukturer. - Dette er førtse gang dyr har fløyet i verdensrommet så lenge på egen hånd, sier Sychov. Dyrene skal nå flyes tilbake til Moskva, hvor de vil gjennomgå en rekke tester.
Aldri tidligere har dyr vært så lenge i verdensrommet på egen hånd.